**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την πρόταση νόμου «Ο περί Αστυνομίας (Τροποποιητικός) (Αρ. 3) Νόμος του 2022»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Σωτήρης Ιωάννου

 Νίκος Γεωργίου Χαράλαμπος Θεοπέμπτου

 Ανδρέας Πασιουρτίδης Κωστής Ευσταθίου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε την πιο πάνω πρόταση νόμου, η οποία κατατέθηκε από τον κ. Κωστή Ευσταθίου, βουλευτή εκλογικής περιφέρειας Λευκωσίας, σε τέσσερις συνεδρίες της, οι οποίες πραγματοποιήθηκαν στις 19 Οκτωβρίου 2022, στις 7 Φεβρουαρίου 2024, καθώς και στις 13 και 20 Μαρτίου 2024. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, ο Βοηθός Αρχηγός Αστυνομίας συνοδευόμενος από εκπροσώπους της Αστυνομίας, καθώς και εκπρόσωποι της Νομικής Υπηρεσίας της Δημοκρατίας, του Συνδέσμου Αστυνομίας Κύπρου (ΣΑΚ), του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ) και του Κλάδου Αστυνομικού Σώματος της Παγκύπριας Συντεχνίας ΙΣΟΤΗΤΑ.

 Ο Σύνδεσμος Ανώτερων Αξιωματικών Αστυνομίας Κύπρου, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σημειώνεται ότι στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Άριστος Δαμιανού, Χριστιάνα Ερωτοκρίτου και Πανίκος Λεωνίδου.

 Σκοπός της πρότασης νόμου, ως αυτή αρχικά κατατέθηκε στη Βουλή, είναι η τροποποίηση του περί Αστυνομίας Νόμου, ώστε να παρασχεθεί η εξουσία στον Αρχηγό της Αστυνομίας, κατόπιν έγκρισης του Υπουργού Δικαιοσύνης και Δημοσίας Τάξεως, να διορίζει υπό προϋποθέσεις οποιοδήποτε μέλος της Αστυνομίας ως εξειδικευμένο μέλος της.

 Σύμφωνα με τον εισηγητή της πρότασης νόμου, η προτεινόμενη τροποποίηση αποσκοπεί στην έμπρακτη αναγνώριση και επιβράβευση από την πολιτεία του έργου που επιτελούν τα μέλη της Αστυνομίας που υπηρετούν σε ζωτικής σημασίας για την προστασία της κοινωνίας θέσεις υπό επικίνδυνες και αντίξοες συνθήκες, θέτοντας με αυταπάρνηση την προσωπική ασφάλειά τους σε διαρκή κίνδυνο.

 Στο πλαίσιο της συζήτησης επί της αρχής της υπό αναφορά πρότασης νόμου ο εκπρόσωπος του Υπουργείου Δικαιοσύνης και Δημοσίας Τάξεως και ο Βοηθός Αρχηγός Αστυνομίας εξέφρασαν προβληματισμό για τους σκοπούς και τις επιδιώξεις της πρότασης νόμου και ανέφεραν ότι οι προτεινόμενες ρυθμίσεις ενδεχομένως να αντίκεινται αφενός στη συνταγματική αρχή της ισότητας δυνάμει του Άρθρου 28.1 και αφετέρου να προκαλούν επιβάρυνση του κρατικού προϋπολογισμού κατά παράβαση του Άρθρου 80.2 του Συντάγματος, καθότι δημιουργείται μία νέα κατηγορία στην πυραμίδα των εξειδικευμένων μελών της Αστυνομίας. Περαιτέρω, δήλωσαν ότι οι προτεινόμενες ρυθμίσεις έχουν παρόμοιο περιεχόμενο με προγενέστερη πρόταση νόμου η οποία, παρ’ ότι ψηφίστηκε σε νόμο από την ολομέλεια του σώματος στις 2 Απριλίου 2021, αναφέρθηκε (Αναφορά 3/2021) από τον τέως Πρόεδρο της Δημοκρατίας στο Ανώτατο Δικαστήριο, στη βάση των εξουσιών που χορηγεί στον εν λόγω αξιωματούχο το Άρθρο 140 του Συντάγματος, και κρίθηκε αντισυνταγματική στο σύνολό της, με την αιτιολογία ότι δημιουργεί αυθαίρετη διάκριση σε βάρος προσώπων τα οποία δυνατόν να διεκδικούν διορισμούς ή προαγωγή στις ίδιες θέσεις της Αστυνομίας κατά παράβαση της αρχής της ισότητας, όπως αυτή προβλέπεται στο Άρθρο 28.1. του Συντάγματος.

 Στη βάση των πιο πάνω παρατηρήσεων, η επιτροπή απέστειλε σχετικές επιστολές στην πρώην Υπουργό Δικαιοσύνης και Δημοσίας Τάξεως και στον Αρχηγό Αστυνομίας με ημερομηνίες 24 Νοεμβρίου 2022 και 27 Ιουνίου 2023, αντίστοιχα, με τις οποίες κάλεσε τους εν λόγω αξιωματούχους να υποβάλουν γραπτώς τις εισηγήσεις τους επί των προτεινόμενων ρυθμίσεων, ούτως ώστε να καταστεί δυνατή η ολοκλήρωση της συζήτησης της πρότασης νόμου.

 Συναφώς, η τέως Υπουργός Δικαιοσύνης και Δημοσίας Τάξεως σε απαντητική επιστολή της προς την επιτροπή, ημερομηνίας 3 Ιουλίου 2023, αφού ανέλυσε διεξοδικά τους λόγους για τους οποίους πιστεύει ότι οι προτεινόμενες ρυθμίσεις ενέχουν ζητήματα ενδεχόμενης αντισυνταγματικότητας, ενημέρωσε τα μέλη της επιτροπής ότι τόσο το αρμόδιο υπουργείο όσο και η Αστυνομία διαφωνούν με τις προτεινόμενες ρυθμίσεις.

 Σε μεταγενέστερη συνεδρία της επιτροπής οι εκπρόσωποι της Αστυνομίας ενημέρωσαν την επιτροπή ότι στο αστυνομικό σώμα υπάρχουν διάφορες ομάδες στις οποίες έχει ανατεθεί η εκτέλεση καθηκόντων ιδιαίτερης φύσης και αυξημένης επικινδυνότητας, τονίζοντας ότι, σε περίπτωση ψήφισης της πρότασης νόμου σε νόμο, ελλοχεύει ο κίνδυνος να διεκδικήσουν όμοια μεταχείριση και οι υπόλοιπες ομάδες. Περαιτέρω, οι ίδιοι ενημέρωσαν την επιτροπή ότι οι διασώστες και οι χειριστές βαρούλκου απολαύουν ειδικού επιδόματος, σε αντίθεση με άλλα μέλη της Αστυνομίας τα οποία δεν λαμβάνουν οποιοδήποτε επίδομα, εις ένδειξιν έμπρακτης αναγνώρισης από την πολιτεία των ιδιαίτερων καθηκόντων που εκτελούν.

 Οι εκπρόσωποι του Υπουργείου Δικαιοσύνης και Δημοσίας Τάξεως και της Νομικής Υπηρεσίας της Δημοκρατίας επανέλαβαν τις επιφυλάξεις τους και δήλωσαν ότι οι προτεινόμενες ρυθμίσεις ενδεχομένως να παραβιάζουν τη συνταγματική αρχή της ισότητας, ως αυτή προβλέπεται στο Άρθρο 28.1 του Συντάγματος.

 Οι εκπρόσωποι του ΣΑΚ, του ΚΑΣ-ΑΣΔΥΚ και του Κλάδου Αστυνομικού Σώματος της Παγκύπριας Συντεχνίας ΙΣΟΤΗΤΑ συμφώνησαν με τους σκοπούς και τις επιδιώξεις του προτεινόμενου νόμου και τόνισαν την ανάγκη άμεσης προώθησής του στην ολομέλεια του σώματος, ώστε να αποκατασταθεί η αδικία την οποία υφίστανται τα επηρεαζόμενα μέλη του αστυνομικού σώματος.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, αποφάσισε όπως τροποποιήσει το κείμενο της πρότασης νόμου, ώστε να καταστεί σαφές ότι η εξουσία του Αρχηγού της Αστυνομίας να διορίζει οποιοδήποτε μέλος της Αστυνομίας ως εξειδικευμένο μέλος της αναλόγως των προσόντων και της πείρας του είναι δυνητική, διασκεδάζοντας τις επιφυλάξεις που διατυπώθηκαν περί ενδεχόμενης αντισυνταγματικότητας των προτεινόμενων ρυθμίσεων.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού διεξήλθε τις επιμέρους πρόνοιες της πρότασης νόμου ως αυτή τελικά διαμορφώθηκε σύμφωνα με τα πιο πάνω και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού, καθώς και το μέλος της μεμονωμένος σοσιαλιστής βουλευτής εισηγούνται στην ολομέλεια του σώματος την ψήφιση της πρότασης νόμου σε νόμο.
2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής του Εθνικού Λαϊκού Μετώπου και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

 Υπό το φως των πιο πάνω θέσεών της, η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υποβάλλει την παρούσα έκθεσή της ενώπιον της ολομέλειας του σώματος για λήψη τελικής απόφασης.

 Σημειώνεται ότι, σε περίπτωση ψήφισης της πρότασης νόμου σε νόμο, θα τροποποιηθεί ο τίτλος της, ώστε να αναφέρεται ως «Ο περί Αστυνομίας (Τροποποιητικός) Νόμος του 2024».

8 Απριλίου 2024

Αρ. Φακ.: 23.02.063.125-2022

ΑΟΛ/ΚΣ/ΧΧ/ΜΚ